EVGENIVS episcopus s(eruus) s(eruorum) dei. Dilecto filio Guillelmo Niuernensium comiti salutem et apostolicam benedictionem. Venerabilia loca et religiose persone, quae suam in dei obsequio intentionem fixerunt, nullis debent grauaminibus concuti, nullis molestiis agitari. Accepimus autem, unde ualde miramur, quod dilectos filios nostros P(ontium) abbatem et fratres Vizeliacensis monasterii atque ipsorum burgenses contra priuilegiorum apostolice sedis statuta pro facienda seu recipienda iusticia extra Vizeliacum exire compellas. Quod tanto grauius ferimus, quanto monasterium ipsum ad sedem apostolicam specialius pertinet et ad defensionem et patrocinium proprie spectare uidetur. Quia ergo indignum est et ab industria catholicorum principum penitus alienum, ut sacrosanctae Romanae aecclesiae statuta temere ab aliquo dissoluantur, cuius priuilegia diuinitus radicata euelli nullatenus possunt, per presentia scripta nobilitati tuae mandamus, quatenus de cetero neque abbatem neque monachos predicti monasterii siue ipsorum burgenses pro supradictis causis extra Vizeliacum egredi cogas. Quod si monitis et mandatis nostris obedire neglexeris, dissimulare non poterimus quin beati Petri iniuriam pro nostri officii debito uindicemus. EVGENIVS episcopus s(eruus) s(eruorum) dei. Dilecto filio nobili uiro G(uillelmo) Niuernensi comiti salutem et apostolicam benedictionem. Quanta deuotione pater tuus apostolice sedi semper adheserit et quae ad eam pertinere nouerat quam studiose dilexerit et fouere ac manutenere curauerit, notitiam tuam latere non debet.